Opt persoane au fost evacuate, luni seară, după ce pe scara unui bloc din municipiul Ploieşti a fost semnalat un miros suspect, trei dintre acestea fiind evaluate medical la faţa locului, potrivit agerpres.ro.
Potrivit Inspectoratului pentru Situaţii de Urgenţă (ISU) Prahova, a fost semnalat miros suspect pe casa scării între etajele 6 şi 7 ale unui bloc de tip P+8 aflat pe strada Ştefan Greceanu din municipiul Ploieşti.
Opt persoane au fost evacuate iar trei dintre ele, care prezentau uşoare probleme respiratorii, au fost evaluate medical, a informat sursa citată.
Ulterior, toate persoanele implicate au refuzat transportul la spital.
"Intervin pompierii militari cu o autospecială de stingere, o autospecială pentru transport personal şi victime multiple, două ambulanţe SMURD şi, în sprijin, două ambulanţe din cadrul SAJ Prahova. A fost solicitată intervenţia unui echipaj CBRN din cadrul USISU Ciolpani. (…) S-a acţionat pentru ventilare/aerisire, în acest moment fiind dispersat mirosul", precizează sursa citată.
Zeci de persoane, evacuate dintr-un bloc în care se simţea miros de gaze
Zeci de persoane au fost evacuate, joi seara, dintr-un bloc de locuinţe din municipiul Piteşti în care se simţea miros de gaze.
Potrivit Inspectoratului pentru Situaţii de Urgenţă (ISU) Argeş, aproximativ 30 de adulţi şi 20 de copii au fost evacuaţi din imobil.
"Pompierii au pătruns într-un apartament şi în interior au găsit o persoană de sex masculin semiconştientă. (…) Bărbatul este transportat la spital de către echipajul SMURD, iar un echipaj al SAJ a preluat o persoană de sex feminin care prezintă atac de panică şi o transportă la Spitalul de Pediatrie", au transmis reprezentanţii ISU Argeş.